KIRJALLINEN KYSYMYS E-0353/00 esittäjä(t): Olivier Dupuis (TDI) komissiolle. Romanian ulkomaalaislaki ja yhteisön oikeus.



Virallinen lehti nro 303 E , 24/10/2000 s. 0181 - 0182



KIRJALLINEN KYSYMYS E-0353/00 esittäjä(t): Olivier Dupuis (TDI) komissiolle (14. helmikuuta 2000) Aihe: Romanian ulkomaalaislaki ja yhteisön oikeus Romanian edustajainhuoneen puolustus- ja oikeusasioidenvaliokunnat hyväksyivät 25. tammikuuta 2000 ehdotuksen ulkomaalaislaiksi, jonka mukaan rangaistavaa on se, että ulkomaalaiset perustavat Romanian maaperällä poliittisen puolueen tai että ulkomaalainen kuuluu poliittiseen ryhmittymään. Tästä rikoksesta voidaan tuomita kolmesta kuukaudesta aina kahden vuoden pituiseen vankeusrangaistukseen. Edustajainhuoneen jäsenet ovat lisäksi päättäneet, että ulkomaalaisen palkkaaminen puolustusasioista tai kansallisesta turvallisuudesta vastaavan elimen toimintaan on rangaistava teko ja että siitä voi saada kuuden kuukauden tai viiden vuoden vankeusrangaistuksen tai sakkoja. Mihin toimiin komissio on ryhtynyt tai aikoo ryhtyä saadakseen Romanian kunnioittamaan niitä velvoitteita, joihin se on hakijamaana sitoutunut ja näin ollen luopumaan sellaisten lakien hyväksymisestä, jotka ovat ristiriidassa EU:n lainsäädännön kanssa? Onko komissio ottanut jo kantaa tähän arkaluontoiseen kysymykseen esimerkiksi Romaniassa olevan edustajansa välityksellä? Jos on, miten Romanian viranomaiset ovat reagoineet? Günter Verheugenin komission puolesta antama vastaus (20. maaliskuuta 2000) Edustajainhuone ei ole vielä hyväksynyt senaatin 10. syyskuuta 1998 hyväksymää Romanian ulkomaalaishallintoa koskevaa lakiluonnosta. Kun edustajainhuone oli keskustellut lakiluonnoksesta, se käsiteltiin uudelleen ja ehdotukseen tehtiin useita muutoksia. Tällä hetkellä voimassa oleva tätä asiaa koskeva laki on ulkomaalaishallintoa koskeva laki N:o 25/1969. Parlamentin jäsen viittaa kysymyksensä ensimmäisessä osassa lakiluonnoksessa oleviin säännöksiin, jotka rajoittavat Romaniassa asuvien ulkomaalaisten poliittista toimintaa. Komissio viittaa parlamentin jäsenen kirjalliseen kysymykseen E-2624/99(1) antamaansa vastaukseen. Kysymyksensä toisessa osassa parlamentin jäsen viittaa lakiluonnoksessa oleviin säännöksiin, jotka kieltävät palkkaamasta ulkomaalaista puolustusasioista tai kansallisesta turvallisuudesta vastaavan elimen palvelukseen. EU:n jäsenehdokkaana Romania on velvollinen panemaan täytäntöön yhteisön säännöstön ja saattamaan kansalliset lakinsa sen mukaiseksi ennen liittymistä. EY:n perustamissopimuksen 39 artiklassa (entinen 48 artikla) säädetään, että tasa-arvoisen kohtelun periaate ja kansalaisuuteen perustuvan syrjinnän kielto koskevat myös julkisen alan palvelussuhteita. Sopimuksen 39 artiklan 4 kohdassa annetaan kuitenkin mahdollisuus asettaa tiettyjä rajoituksia. Jäsenvaltiot voivat varata tietyt toimet omille kansalaisilleen, mutta tällöin tointen on liityttävä julkishallintoon tai valtion- tai paikallishallinnon yleisten etujen turvaamiseen. Puolustuskomitea muutti alkuperäisen lakiluonnoksen 2 artiklan 2 kohtaa kaventaakseen rajoitusten soveltamisalaa koskemaan vain sellaisia julkishallinnon palvelussuhteita, joilla on vaikutusta yleiseen järjestykseen tai kansalliseen turvallisuuteen. Lakiluonnoksessa on kuitenkin myös yksityisen sektorin työsuhteita koskevia rajoituksia. Lakiluonnoksen 39 artiklassa(2) määrätään, että taloudelliset toimijat tai elimet, joiden toiminta koskee puolustusta tai kansallista turvallisuutta, voivat palkata ulkomaalaisia. Tätä oikeutta voidaan rajoittaa ainoastaan tietyissä tapauksissa valtiovallan päätöksellä. EY:n perustamissopimuksen 39 artiklan 3 kohdan mukaan työntekijöiden vapaan liikkuvuuden rajoittamista voidaan perustella myös yleisellä järjestyksellä tai turvallisuudella taikka kansanterveydellä. Nämä rajoitukset koskevat myös siviiliammatteja. Nykymuotoisen lakiluonnoksen mukaan 2 artiklan 2 kohdassa mainittujen poliittista toimintaa rajoittavien ja ulkomaalaisten palkkaamisen kieltävien sääntöjen rikkomisesta rangaistaan sakkorangaistuksella tai vankeusrangaistuksella, jonka pituus vaihtelee kolmesta kuukaudesta kahteen vuoteen. Lakiluonnoksen 39 artiklan rikkomisesta voidaan rangaista vankeusrangaistuksella, jonka pituus on kolmesta kuukaudesta viiteen vuoteen. Nykyisen lakiluonnosversion ulkomaalaisten palkkaamista koskevat säännökset eivät ensi arvioinnin perusteella näytä olevan yhteisön lain vastaisia. Komissio jatkaa kuitenkin lakiluonnoksen arviointia ja seuraa sen kehitystä tarkasti. (1) EYVL C 280 E, 3.10.2000, s. 87. (2) Puolustuskomitean ehdotuksen 40 artikla.